
    iz doma sam izbacila vlastiti stav samo da bi tvoj imao

dovoljno mjesta za igru

ma-ma

  
    DOM

     

    Prvo smo iz grla

Izvadili temelje

I puhnuli u kupljeni šljunak

    Nastale su četiri rupe

U koje su se

Šutke uvukli udovi

    Zajedno s jutrom,

Oni se saviju pod

Tijelima zaobilaženja

I lupkanja žlica o dna tanjura

    Sudoper se hrani

Hodanjem na vršcima prstiju

I komadima premišljanja

Trenutak prije nego što ključ ispuni bravu

    Ponekad se začepi,

A mi se ni ne trudimo nešto poduzeti;

Nemamo vremena za popravke

    Obitelj je nedjeljni ručak;

Ako krenem slagati osmosmjerke

U obliku krastavca,

Mama mi ispod stola gura koljeno iz čašice

    Iskašlje

nauči napamet:

ponekad je bolje šutjeti

  
    KAŠALJ

  
    SUSRET TIJELA

     

    Sljubila sam se s mlijekom,

Tvoja ispupčena bradavica ispustila je

Meandre;

Mlazove gusto zbijenih riječi

Ravno niz moje tanko crijevo

    Upozorila me

zgrabi i ne daj nikome

  
    PREOBLIKA

     

    Kolutala sam gusjenice jezika

Samo da bih

Naglo

Primijenila upute

Za rezanje imena

    
      pozorno njegovati vrhove noktiju,
      

      uobličiti tablice tijela
      

      u oštrice
    

    Uzglobila sam ustaljeni redoslijed

Navike,

Pomirena sa stihom;

Nesvjesnom prilagodbom

Pokretima tijela

    Ostalo je opipljivo samo

Naslućivanje oblika;

Niz isprekidanih naznaka

  
    TEME SU ISPOD TEPIHA

     

    Svakog četvrtka

Kašalj se tumači kao

Potisnuta mogućnost

    Ispušta miris zaobilaženja,

Vijugavo draženje

Ušutkane rane tepiha

    Mama jede jastučnicu

Jutarnjim zadahom;

S prvom zrakom sunca

Pretvara se u omlet

    Glasanje straha

Spremam u pupak;

Podignut ću tepih grafitom

  
    TEME SU UNUTAR ČETIRI ZIDA

     

    Pisanje se naglo prelama

U zavojima olovke,

Natapa strmi vrh rečenice;

Usporedne linije odsutno miluju bedra

    Resica uha rasteže slova naopako

Dok godovi palčeva

Oblikuju dijete grafita

    Dugmad trupa

Okopava korijenje konaca;

Odjeća se počinje skupljati

U gustu masu tereta,

Tjera kvrgava koljena iz naručja

    Lijevu polutku srama

Skrivam između nogu,

A desnu ispod jezika

    Odmičem kapke u suprotnom smjeru

Praveći se da ne osjećam

Tečno buljenje

Prstiju

  
    IGRA SKRIVAČA

     

    Simboli su prosipali retke

Triput zaredom;

Podijelila sam minute

S brojem prekidanja

    Zatrudnjeli su značenjem

I pupak je zahvatilo

Naglo oticanje

    Poezija im postaje pretijesna;

Šavovi preko telefona

Predlažu a-bor-tus

  
    MLIJEČNI JEZIK

     

    Tijelo kopa po aoristima,

U rudnicima nosa

Dozrijevaju rojevi glagola

    Naslage se rastvaraju

U nepoznatim riječima

I sporo teku prema prstima

    Jagodicama crtam ribež;

Njime gulim moljce

S podlaktice

I pržim

Na vonju luka i ulja

    Probavljam ih

Zaboravljenim posuđem

I spremam u duplje

Koje nestrpljivo čekaju

    Trajni zub

  
    IZOBLIČENJE GOVORA

     

    Bijele mrlje na noktima su

Potiljak vitamina,

Dvosjed nezasićenog sadržaja

    Pružanjem usnih pipala kašlja

Počinjem razmišljati u anglizmima

    Nokti primaju točkaste signale;

Kruženje buja u cirkuliranje

    Kvačice razmazuju smisao

Kako bi se govorno sredstvo

Neprimjetno uvuklo

U zubno meso

  
    VRIJEME I MJESTO ROĐENJA

     

    Nožni prsti oponašaju znak jednakosti

Između polomljenih samoglasnika

    Pohlepno ih natapam

Omekšanim korovom

Umjesto da utjelovim trenutak

I nasilno mu povadim mliječne zube

Izbjegavanjem korištenja

Razvučenih poštapalica

  
    PRAVILO ZUBALA

     

    Dokazujem iznimku:

Dijete sam samo kada

Rastezanje riječi

Nespretno jedem na žlicu

    Svjesna omjera izrečenog

Osluškujem

Kukove, koljena i stopala,

Pratim rast broja pomaka

Nastojeći

Izmaknuti prilici da

Kažem

    Zamijetiš li

Posustajanje redoslijeda

Na vlastiti monolog

I zatim predložiš ljestvicu

Nadolazećih stanki za izraz,

Svrstat ću se u zvuk

Povlačenja u kosinu,

Nastaviti pozorno njegovati

Vrhove noktiju,

Polako uobličiti tablicu tijela

U oštricu

  
    ODBACIVANJE ZNAČENJA

     

    Upravljanje riječima

Grmolik je privid;

Očišćeno meso pjesme

Spremno za usitnjavanje

    Ustima punim mjernih jedinica

Oprezno i temeljito

Izgovaram naučeno

jezik uvijek pronađe načine

    Zato sam potisnula vjeru

U slučajnost sadržaja,

Rasparala riječi

    Pjesma je mogućnost, ne i istina

  
    CRVI

  
    PRIZNANJE POPLAVE

     

    Odsutnim kruženjem

Protežem ishodište;

Iz tekuće poštapalice

Namještam trup

U duguljastu šupljinu

Za propuštanje kišnice

    Rukovanje priborom

Neće pomoći osposobiti,

Sklisko sumnjajući u

Vrijeme i veličinu potrebe

    Obujmit ću nametnuta žarišta

Prije nego što stvari

Zasluže biti svjesne imena

    Umjesto krvi na plahti,

Po istrošenoj travi običaja,

Ispuzat će

Skvrčeni crvi

  
    GEOMETRIJA ISPRAVNOG

     

    Urezujem se unutar pravokutnog okvira

Koji ne smijem prekoračiti

    Ruke su mi perlice

S bakine krunice;

Usta pažljivo zašijem molitvom,

Ponovim uvježbane pokrete

    Pri svakom novom izlasku

Iz majčine utrobe

Zaključam

Prednja, stražnja i bočna vrata

    Naborana lica

Ravnalom govore

pazite da u njega ne uđe ista pjesma

    Ljudi su ponekad

Unutar straha vukovi;

Sjede u krugu prekriženih nogu,

Položenih ruku,

Ne trepćući

    Igram pantomime

S priborom za računanje

Gledam

Lijevo, desno, lijevo

    Lica bojim kućnim pravilima,

Poslušno zobljem

Sve što se protivi

Opisu točnoga okusa

    Ljubav je dlakavi crv

Kojeg skrivam ispod pupka;

Stoji otvoren danju i noću

pazi da u njega ne uđe ista pjesma

  
    KAKO SE PIŠE TOČKA

     

    Ako ušna školjka

Udubi mramor,

Zid će prijeći u fragmente;

Kon-kav-no

    Pusti

Pregrizeni šapat da se odbija,

Skuplja slinu

    Dlakavi crv

Spojit će nasuprotne točke;

Dijagonala

Koju razumiju samo

Sitni kukci ispod pazuha

    Pogled-ljepilo-pogled:

Pokušavaš pripitomiti trenutak,

Mažeš zašto po zraku

    Htjela bih ti pokazati

Kako se piše točka,

Ali tvoji upitnici

Uvlače se između svakoga retka

    Produžuju se u osmice

  
    ŠEĆER

     

    Crvi su ti pojeli oči

    Napravila sam grude od zemlje

I u jezgru postavila razlomke

    Putanje riječi se isprepliću,

U tanjur guram

Ne odvojeno od glagola

I je umjesto ije u osjećam

    Obećala sam muhama

Nakon što nas je pronašla slučajnost:

Neću zaboraviti izlaz iz osmica

    Ne znam zakopavati tajne

Ni strugati bok obećanja

    Panični napadaji su rojevi neobuzdanih zareza,

Draže potisnute jezične katastrofe

    Trudim se pronaći red,

Uočiti dovoljno prostora

Za skrivanje

Dijelova tijela svih slova

Koja sišu naše razmake

    Podstanarima sam odsjekla uši;

Sada točke bulje u mene

    Htjela sam ti reći

pojela sam crve

i niz noge procurio mi je šećer

  
    UPITNIK

     

    Proganjaju me upitne riječi;

Ponekad je zahtjevno

Pravilno zašiti kapke

    Hoće li jezik

Povratiti zrele točke

Ako papiri pjesmom

Izračunaju sadržaj sitosti?

  
    NAREDBA

     

    Razlomak je bliži

Svođenju na trajanje

Od slova do kretnje;

Isključena mogućnost

Vjernog slijeđenja

Raspisanih koraka

    Mjesto dijeljenja

Tretira se kao zahtjev

Za očito i namjerno

Umetanje krastavca;

Sužavanje tijela na

G-l-a-s

  
    DNEVNE SITOSTI

     

    Sklupčala sam

Potrebu za šećerom

U četiri znaka

    Zemlja je počela gutati

Skromnim zalogajima;

Slovo po slovo, crv po crv

    Mahala sam joj

Naoštrenim jezikom i umetnutim kvačicama

S izvora gluhe abecede

    Kao kosturu, mesu, soku

    Katalizatoru

Teme u nastajanju

  
    OBJAŠNJENJE

     

    Točke surađuju

S nakupinama ukošenih riječi

Koje znakovima neprestano

Prisvajaju i mijenjaju imena

    Ako naučim tretirati

Sjecišta značenja,

Priznat ću da je

Nemoguće izrasti

Samo jedan točan odgovor

  
    TEMA

     

    Čim osjetiš glad,

Namaži jezik melemom;

Imaš premalo godina

Za napisati pjesmu

  
    PRAVI KUT

     

    Istražila bih tijela;

Nabrana, drvena, namnožena

Kao što vlastitoj pužnici

Kutomjerom

Usmjeravam čistoću

U namjeri da se lišim barem

Polutke krastavca

  
    TIJELO KAO RAZMAK DVA METRA

     

    U prirodi je kažiprsta

Prepustiti se nagonu;

Ukrotiti pravopisne pogreške,

Nastojati zatomiti

Odbjegle bliskosti

    Dodir je

Između;

Redovita dvotočka suzdržavanja

Nakon pozdrava

Kojeg ponovimo dvaput

    Nakuplja se ukočenost,

A ja svjesno odbijam

Ugroziti tijelo;

Potisnuti osjećaj

Bujajućih zareza

  
    DODIR

     

    Riječi gnjile

Neispiranjem mlijeka

S otvorene ispupčenosti;

Jedino što se taloži su

Te suzdržane čekinje

I tvoja ruka koja mi

Poseže prema nosu

  
    NJEŽNOST

     

    Dunja potječe

Iz vrška nosa;

S mjesta gdje se jagodica

Preobrazila u djecu-klice,

Izrasla naglo

I nagovijestila

Nes-raz-mjer

  
    DRUGI PRVI DVIJE TISUĆE TREĆE

     

    mogao bih ti biti otac

Kažeš ugašenome suncu sjekutića

I dotakneš mi bedro

Pod stiroporom;

Mlaz prepuštanja

Nalazi se u popločenosti

Tvojeg strpljivog rastvaranja

    Dunja je zastrugala

Gorku prozirnost

Najsitnijih udubina sigurnosti,

Unijela šepavu peć

U izmjenjivanje topline

S ukočenosti

    Iskoristit ću osam sekundi,

Svjesno izazvati

Neobuzdano termičko širenje

    Radoznale prste

Natapaš u radijusu brojeva;

Htio bi probušiti zakržljale žuljeve

    Pužnica se stisla

Oko kažiprsta;

Nisam dorasla

Tvojem zbrajanju razlomaka

    Ja sam samo em-brij mogućnosti

    Pokušao si skinuti plahtu godina

I prekriti me postojanošću

    Nisam se nadala da ćeš

Saditi dunje na mojem tjemenu

I namjerno zaboraviti okopati sirovu razliku

  
    MIGOLJENJE POPLUNA

     

    Brojevi se razmnožavaju

U organu koji luči

Rađanje, krv i životinju

    Kada skliznu

Na pamuk donjeg rublja

Pokušavam im objasniti

Mehanizam sata i kalendara

    Tvoj kor-ne-al-ni rječnik

Donio je svijest

O mojoj nametljivoj ovisnosti o veličini;

Ili sam prevelika

Ili premalena

    Ne uspijevam obujmiti jestivu sredinu

  
    KRASTAVAC

  
    PUPČANA VRPCA

     

    Ujutro ću kopati izlaz

Prije no što se pješčanik razlegne;

Neću nikome otvoriti

    Lopaticom ću prekriti sjećanje

Na miris omekšivača

U bijeloj boji čarapa i potkošulje,

Sve susrete koljena

S nogostupom na putu

Prema odjelu za odrasle

    Komarce ću hvatati

Zajedno s obzorom,

Igrati skrivača

Sa suhim jezicima drveća

    Vrijeme se spotaklo

I ne želim mu pružiti ruku

    Večerom ću nahraniti muhe

I spremiti ostatke za sutra,

Izvaditi klimavi zub koncem

Prije spavanja

    Uskoro

Moram skinuti krila

Sačinjena od dječjeg kalodonta

I pupčane vrpce;

Vratiti ih u ormar ili baciti na pranje

    Postaju premalena;

Vrijeme je prohodalo

I preraslo letenje

  
    PRSA DJEČAKA

     

    Mama je napipala

Desnu kvržicu na ravnini

I u rječnik uvela doktore

Da že-ni

U tijelo ubrizgaju usporenost

    Svaki su mjesec nanovo

Odgađali dan

Raspoznavanja mliječnih zubi

U krvi na dječjim gaćicama,

Tekućinom produživali

Vrijeme trajanja prsa dječaka

    Bolest je pronašla

Sklonište

U jednoj od riječi

Koja cjepivo prikriva

U slogovima;

Svaki put kada zakašlje

Odgojim je u pjesmu

  
    BOLEST UČI HODATI

     

    Izlet doktoru je

Mjesečni običaj;

Poštujemo ga

Kako ne bi prerano

Odgađali hvaljenje rijeci

    Vrijeme me nagovara da

Urastemo u vrat žirafe;

Bolje će se uočiti

Nove izrasline

    Moje je tijelo hranjiva površina;

Nizanje rečenica

Već

Kratim škarama za nokte

    Ispuhanim rukama

Cijedim dah

Iz ubrzanog rasta;

Predat ću ga

Nerazgovijetnom milovanju vode

Čim pijesak da

Znak za povraćanje

  
    MOLIM NOKTE DA UĐU U GLAD

     

    Krila izlaze iz okomice dana

Kada noć promljacka

Hrskavi manjak svjetla

    Slina postaje žvakaća guma

    Glad se spušta na dno

Hodnika zadebljalih stijenki,

Svjesna sam omjera

Koji ulaze

U obrazac izbjegavanja kruha

    Pojest ću sebe

Kako bih prestala učiti slovkati riječi

Kojima bih mogla

Objasniti krug suzdržavanja

  
    PRAVILO OBRAZAC PRAVILO

     

    Korijenje je dopušteno jesti

Samo kao zajutrak ili užinu;

Navečer truli

I naređuje probavilu

manje kopaj

  
    SVE JE POTROŠIVO OSIM JEZIKA

     

    Umjesto obroka

Slažem korintske stupove

Od hi-me-na sendviča

    Čičkom na košulji

Pokušavam pronaći izlaz

Iz volute jučerašnjih mirisa

    siđi

Dvije nepozvane ose

Skoro su napipale

Obrazac sažvakanih krila;

Nasamarit će znakove zbrajanja

    Žeđ se povlači u pokušaje,

Glas mi je bogalj;

Samo mu olovka može ugraditi noge

  
    PRIMJENA

     

    Ponavljam obrascima

Nedavno naučeno

Usmjeravanje pravaca pitanja

    Lopatica je

U stalnoj potrazi

Za odgovarajućim trenutkom

Propuštanja pitomog krastavca

Na plahtu

    Nužno je uskladiti

Ukošeni trup

S geometrijom ispravnog,

Nekoliko puta obrezati govor

  
    GOVOR

     

    Ako se uspraviš,

Nosnice će se rastvoriti

I omeđit ćeš otvoren prostor,

Ti dlakava, dlakava

Kružnice

  
    FRIZERKA

     

    Zujavim alatom

Kojim doma

Kratim sram sa

Zaraslog životinjskog organa,

Ti prekidaš linije ispucanosti

Strancima

  
    OPOMENA

     

    Najvažnije je da

Budem dovoljno tiha

Dok nevješto kósim životinjsko

    ti si djevojčica, ne bik;
moraš uvijek počistiti iza sebe

Prije spavanja ne zaboraviti iznijeti

Otpalo zanemarivanje

Kako opomena

Ne bi zamijetila režnjeve krastavca

I neukrotivi odgoj čistoće

  
    TEME SU U DLAKAMA

     

    Posjela me na svoj

Radni stol,

Rekla je

neće boljeti

    U jednokratnu celulozu

Ušao je moj prvi put;

Predugo sam odgađala

    Htjela sam prosiktati grč

U vosak,

Učahuriti oči bijeloga svjetla

U položaj prekorenog psa

    Miris prostorije se nameće;

Povlači tišinu za nos

Bez imalo oklijevanja,

Kaže

podigni nogu da ih lakše dohvatim

    Pokušala sam nekoliko puta;

Brojanje pločica

Ne otvara usta

Avionima receptora za bol

    Pitala me

o čemu inače pišeš

    Ponekad je bolje iščupati

O-d-d-d-govor

  
    TJELOVJEŽBA

     

    Dvadeset minuta

Bez prestajanja

    Čim završiš prvi krug

Uđi u drugitrećičetvrtipeti

Dvadeset minuta

nemoj stati

    Savij lakat

Podigni prsa

Savij koljeno

Stisni bedra

    Trbuh trbuh

pazi na taj trbuh

    Još devetnaest osamnaest

samo pet minuta

Lakat prsa koljeno bedra

Lijevo koljeno

K-k-k-krc

    
      i daj to malo življe
    

    Čujem

još samo još samo još samo još samo

    Krik u glavi krik u glavi

K-k-k-krik mi širi nosnice

daj budi

    
      normalna
    

    Savij jezik

Izravnaj zube

Uvuci

Trbuh trbuh

pazi na taj trbuh

Zavrti bokovima

i daj više budi

    
      žensko
    

  
    SLOJEVITOST SRAMA

     

    Krastavac je ušutkana rana tepiha

Čija priča ponekad preraste pjesmu

Pa se pokušava pripitomiti

Urednošću i uputama

  
    PRIPITOMITI JEZIK

     

    Kralježnica je naglasila

ulijevo

    Šalje šumeće prekide u signalu

Kroz stol i noćnu lampu,

Baca tupe kazaljke na ključnu kost;

Savija je i gura u rebra

    Spotičem se o svoje meso,

Gledam ga kako otečeno

Gmiže

    Trebalo bi na trenutak progovoriti

  
    ODGOJ

     

    Stabla su nositelji tradicije,

Majke krastavaca

Koje se nesvjesno prenose

S koljena na koljeno

    Mjere nije potrebno naglasiti,

One su začete

U prirodi izraslina

djevojčice se tuširaju navečer

i nikada ne kopaju nos

pod svjetlom

    Svi pokušaji roditelja

Da me nauče njegovati

Jezik drvoreda,

Postave izraz

Usporedno s opisima,

Stanu u strah

Koji katkad podvikne

Grumenom pokreta

    I gurne koljeno iz čašice

  
    SVI MAMINI ROĐENDANI

     

    Tatini tanjuri su brodogradilište;

Mladi luk i čačkalice

Oponašaju usporene kretnje jedrilica,

Koje plove bačvama vina

    Sram mu plazi jezik

Između čaše i noža,

Ljutnja se korak po korak

Uspinje uz zahrđale ljestve

    Mama spušta pogled prema dnu

Zvukova romske harmonike,

Već se neko vrijeme želi pretvoriti

U mramornu ploču,

Ali naučila je zavezati čvor,

Ne reći ništa

    Njezini cvrčavi otisci

Mirišu na drmeš,

Propuštene pozive i dječji plastelin

    Tata ih je prije

Šutke uklanjao

Papirnatim ručnicima

I krpama

    Otkad ih je razbio šakom

Na zidu između

Kuhinje i spavaće sobe

Pojavljuju se u obliku

Sjedenja i suzdržanosti

Mama sada često plete ogrlicu

Od užeta za vješanje

Čim on okrene ključ u bravi

    Četvrtkom

U podove ugrađujem uši,

Tajne savijam u pukotine parketa

I između magneta

Na hladnjaku

    Svake godine

Na mamin rođendan

Glava mi se zaljulja,

Zamalo iskoči iz temelja

    Prije bakinog ručka

Pokažem iskrivljene zube

Odrezanoj kosi i djetinjstvu

Pometenom iza ormara

Zidovi prisluškuju,

Musava slova gena

Počinju probijati na površinu

I dižu ruke u zrak

